永叔贈酒
作者：梅堯臣
朝代：宋

paragraphs: 大門多奇醖，一斗市錢千。
貧食尚不足，欲飲將何緣。
豈能以口腹，屈節事豪權。
閉戶飽於齏，作詩湧如泉。
一日復一夕，醒目常不眠。
窮臘忽可怪，雙壺故人傳。
呼兒欲自酌，瓦盞無完全。
其能饔甘脆，而況侑夭妍。
却令情懷惡，分與富貴偏。
收拾不復嘗，排置屋角邊。
儻有嘉客至，傾倒相與顛。
何暇問濃薄，但覺窗扉旋。
誰識我爲我，賓主各頹然。
始得語且橫，既醉論益堅。
曾不究世務，閑氣爭古先。
畢竟兩未决，辨吻空流涎。
嗟我儒者飲，聒耳無管絃。
雖云暫歡適，終久還愁煎。
自甘不偶死，寧慕金印懸。
願頻致此物，勿恤瘡檐肩。